Afgedankde joernaliste: ‘SAUK wil hofprosedure ook laat sensor’Jacques Steenkamp het na die skorsing van drie van sy kollegas sy profielfoto op Facebook verander. Die vakbond Solidariteit het Woensdag gesê die SAUK het hom daartoe verbind om nog sensuur toe te pas, nadat die uitsaaier ŉ versoek om Donderdag se arbeidshofsaak regstreeks uit te saai, teengestaan het. Johan Kruger, adjunkbestuurshoof van Solidariteit, het gesê dit is ironies dat die SAUK steeds probeer om sensuur af te dwing. “Môre se hofsaak gaan juis oor SAUK-werknemers wat hulle teen die sensor van nuus uitgespreek het en toe afgedank is. Dit is dus ironies dat die SAUK steeds hierdie praktyk voorstaan,” het Kruger gesê. “Die applikante se regsverteenwoordigers gaan nou ŉ formele aansoek voor die hof bring vir toestemming om die hofsitting regstreeks uit te saai. Die uitkoms van hierdie saak is in openbare belang en daarom voel ons die publiek het ŉ reg om hierdie saak te volg,” het Kruger verduidelik. Solidariteit doen Donderdag aansoek om ŉ interdik te bekom namens vier van die SAUK-werknemers, Foeta Krige, Suna Venter, Krivani Pillay en Jacques Steenkamp. Solidariteit gaan vra dat die besluit om die joernaliste af te dank, tersyde gestel word en die dissiplinêre proses in die geheel opgehef word.